b'\n_START_ARTICLE_\nRumeni dren\n_START_SECTION_\nOpis\n_START_PARAGRAPH_\nRumeni dren je drevo, ki zraste od 6 do 8 metrov visoko in ima rjavo rumenkasto skorjo na deblu in rde\xc4\x8de rjavo skorjo na vejah. Listi so enostavni in jaj\xc4\x8dasti z ravnim robom. Na veje so name\xc5\xa1\xc4\x8deni nasprotno. Zgornja stran listov je gladka, spodnja pa dlakava in svetlej\xc5\xa1ih odtenkov. _NEWLINE_Cvetovi so, kot \xc5\xbee slovensko ime pove, rumene barve. Dvospolni cvetovi so zdru\xc5\xbeeni v kobule. Drevo cveti \xc5\xa1e preden se olista, iz oplojenih cvetov pa se razvijejo \xc5\xa1krlatno rde\xc4\x8di ko\xc5\xa1\xc4\x8di\xc4\x8dasti sade\xc5\xbei elipsaste oblike - drnulje. Plodovi so u\xc5\xbeitni in imajo prijeten in kiselkast okus. Znotraj plodu je seme s trdo lupino._NEWLINE_Rumeni dren se razmno\xc5\xbeuje s semeni, lahko pa tudi s potaknjenci.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nRumeni dren najbolje uspeva na apnenih tleh v zmernem podnebju. Raz\xc5\xa1irjen je od srednje vzhodne Evrope vse do Male Azije. Latinsko ime je rod dobil po izjemno trdem in \xc5\xbeilavem lesu, ki naj bi bil trd kot rog (cornus). _NEWLINE_Prav zaradi trpe\xc5\xbenosti lesa so iz rumenega drena v preteklosti izdelovali predmete, ki so morali biti trpe\xc5\xbeni. Iz drena so tako izdelovali napere za kolesa, zobe za grablje in podobne stvari._NEWLINE_Iz olja, ki so ga pridobivali iz semena so izdelovali milo, uporabljali pa so ga tudi za razsvetljavo. Skorja drevesa vsebuje tudi veliko taninov, ki so jih uporabljali za barvanje._NEWLINE_V vrtovih je uporaben kot samostojen grm pa tudi za \xc5\xbeive meje. Te so zelo goste in trpe\xc5\xbene, tudi neolistane nudijo za\xc5\xa1\xc4\x8dito pred pogledi. Kljub obrezovanju grm vedno cveti. V njem rade spletajo gnezda ptice.\n_START_SECTION_\nZdravilnost\n_START_PARAGRAPH_\nPlodovi drena - drnulje, so primerni za izdelavo marmelad, sokov in za namakanje v \xc5\xbeganje. Iz listov in lubja se pripravlja \xc4\x8daj, ki je ugodno vpliva na \xc5\xa1\xc4\x8ditnico, daje ji ob\xc4\x8dutek toplote, ta zo\xc5\xbei vene, zato se izbolj\xc5\xa1a cirkulacija in z njo tudi delovanje vseh \xc5\xbelez in organov. Liste za \xc4\x8daj nabiramo na son\xc4\x8den dan in jih posu\xc5\xa1imo._NEWLINE_\xc4\x8caj je primeren tudi za zalivanje rastlin na vrtu. Ugodno vpliva na rast, cvetenje in pove\xc4\x8dan pridelek.'